Hanna Milk

Tartu Forseliuse Kool

9.b klass

Mari-Liis Türno

**Mina ja sina**

*Raev. Tabamatus seda kütab.*

Ma räägiksin nagu seinaga. Mis saab olla nii arusaamatu? Tunnen, justkui veeriksin sulle võõrkeelt. Ometigi on me keelepaelad täpselt samasugused.

Kõnnin kui tulitavatel kividel, mida päike on kütnud juba tunde, lootes leida otsitavat. Nagu neelaksin suurt toidupala, mis paistis alguses kangesti maitseküllane, kuid nüüd kriibib mu sisse sügavaid jälgi. Siin on tühjus, kuid vaid hetkeks. Need kriibitud madalikud täituvad uuesti ja ruttu. Küll aga mitte taastuva varaga, vaid vihaga. Vihaga, mis minus üha rohkem temperatuuri kasvatab ja vere pulbitsema paneb.

Tahaksin nii väga oma energiat edasi kanda. Ja teengi seda. Ütlen välja asju, mida ei tahaks lausuda. Kordan endamisi: “Mine palun ära!” Aga sa ei lähe. Kuid sa ka ei jää. Viid asja veel keerulisemale rajale.

Ma ei tule kaasa. Surun oma käsi rusikasse ja küüsi edasi naha alla. Mõrvan meeletu arvu oma rakke. Piina veel ei tunne, sest kuum viha mõjub kui valuvaigisti. Hõõguv vimm sinu vastu annab vajaliku doosi. Kuidas sa aru ei saa? Ma tahaksin ju sinuga olla!

*Vaikus. Huvipuudus seda toidab.*

Annan ära oma relva laetuna. Aja möödudes lasen vabaks pinge enda sõrmedest. Mu käed tunduvad kerged, nii õhkõrnad, nagu oleksin midagi või kedagi kaotanud. Samas meel ei kurda. Mul oleks nagu ükskõik.

Tõstan pilgu ja jään nõutult vaatama teisele poole. Vaade on nii olematu, et mulle lausa meeldib seda imetleda. Tühjust nautida. Mu silmad puhkavad, pea töötab tulutult. Jätke mind mängust välja! Mina enam ei jõua anda endast parimat. Olen mõtete ummikus, vaadates kõrvalt kõike külma pilguga. Vahet pole – üks tuleb ja teine läheb. Ma ei tahagi neid. Ei taha kedagi. Tahan olla üksi.

*Kurbus. Mõtlematus seda toodab.*

Nüüd oleme mõlemad kui ümber puhutud. Sina segaduses ja muretsemas, mina väsinud olemast. Kui miski on arusaamatu, on süüdlaseks halb selgitaja. Palun vabandust! Mul mōlgub tihti hinges tundeid, mis ei jõua kunagi teiste kõrvu, sest kardan mõistmatust. Need sähvatused on mullegi keerulised. Kuidas ma peaksin sulle siis neid veel selgitama?

Mul on piinlik Sinu ees. Kuid kui koorem mind juba sügavamale põhja triivima kisub, muutub mõtete jagamine vältimatuks. Otsin vaid empaatiat.

Edaspidi ma nii ei taha. Ei soovi enam kahelda kellegi pärast enda vaatenurkades. Ei taha tunda kohustust kellegagi olla, sest tahaksin vahelduseks vaid endast sõltuda, oma elu parandada. Aga ma ei taha ka kellelegi haiget teha.

Poetan pisara kergenduseks ja sulgen silmad öö vastuvõtuks.

Ma olen üksi. Ma ei taha.